Document ID: 32005D0011

DEN EUROPÆISKE CENTRALBANKS AFGØRELSE
af 17. november 2005
om fordeling af Den Europæiske Centralbanks indtægter fra eurosedler i omløb til de nationale centralbanker i de deltagende medlemsstater
(ECB/2005/11)
(2005/831/EF)
STYRELSESRÅDET FOR DEN EUROPÆISKE CENTRALBANK HAR -
under henvisning til statutten for Det Europæiske System af Centralbanker og Den Europæiske Centralbank, særlig artikel 33, og
ud fra følgende betragtninger:
(1)
For at tillade at midler kan overføres til en hensættelse for valutakurs-, rente- og guldprisrisiko er det nødvendigt at foretage en omarbejdning af afgørelse ECB/2002/9 af 21. november 2002 om fordeling af Den Europæiske Centralbanks indtægter fra eurosedler i omløb til de nationale centralbanker i de deltagende medlemsstater (1). Af operationelle grunde er det desuden mere hensigtsmæssigt at fordele den Europæiske Centralbanks (ECB) indtægter fra eurosedler i omløb én gang årligt, i stedet for hvert kvartal.
(2)
Afgørelse ECB/2001/15 af 6. december 2001 om udstedelse af eurosedler (2) fastsætter fordelingen af eurosedler i omløb blandt de nationale centralbanker (NCB'er) i forhold til deres indbetalte andele i ECB's kapital. I henhold til afgørelse ECB/2001/15, artikel 4, og bilag hertil, tildeles ECB 8 % af det samlede beløb af eurosedler i omløb. ECB har Eurosystem-interne tilgodehavender hos NCB'erne i forhold til disses andele af kapitalindskudsnøglen til en værdi svarende til værdien af de eurosedler, som ECB udsteder.
(3)
I henhold til artikel 2, stk. 2, i afgørelse ECB/2001/16 af 6. december 2001 om fordelingen af de deltagende medlemsstaters nationale centralbankers monetære indtægter fra regnskabsåret 2002 (3) forrentes de Eurosystem-interne saldi for euroseddelomløbet med referencerenten. I henhold til artikel 2, stk. 3, i afgørelse ECB/2001/16 afvikles denne forrentning gennem TARGET-betalinger.
(4)
I betragtning 6 i afgørelse ECB/2001/16 udtales, at de indtægter, som tilfalder ECB ved forrentning af dens Eurosystem-interne tilgodehavender hos NCB'erne, svarende til dens andel af euroseddelomløbet, principielt bør fordeles til NCB'erne i henhold til Styrelsesrådets afgørelse, i forhold til deres andele af kapitalindskudsnøglen, i det regnskabsår hvor indtægten falder.
(5)
Ved fordelingen af de indtægter, som tilfalder ECB ved forrentning af dens Eurosystem-interne tilgodehavender hos NCB'er i forbindelse med dens andel af euroseddelomløbet, bør ECB inddrage et skøn over dens finansielle resultat for året, som tager behørigt hensyn til behovet for at overføre midler til en hensættelse for valutakurs-, rente- og guldprisrisiko, og at der er hensættelser til rådighed, der kan anvendes til at udligne forventede udgifter.
(6)
Styrelsesrådet bør tage i betragtning ved fastsættelsen af den andel af ECB's nettooverskud, der skal overføres til den almindelige reservefond i henhold til artikel 33.1 i statutten, at hele den del af overskuddet, der udgør indtægt fra eurosedler i omløb, bør fordeles til NCB'erne fuldt ud -
TRUFFET FØLGENDE AFGØRELSE:
Artikel 1
Definitioner
I denne afgørelse forstås ved:
a)
»deltagende medlemsstater«: de medlemsstater, der har indført euroen i overensstemmelse med traktaten om oprettelse af Det Europæiske Fællesskab
b)
»NCB’er«: de nationale centralbanker i de deltagende medlemsstater
c)
»Eurosystem-interne saldi for euroseddelomløbet«: tilgodehavender og forpligtelser, som opstår mellem en NCB og ECB og mellem en NCB og de øvrige NCB'er, ved anvendelse af artikel 4 i afgørelse ECB/2001/15
d)
»ECB's indtægt fra eurosedler i omløb«: den indtægt, der tilfalder ECB ved forrentning af dens Eurosystem-interne tilgodehavender hos NCB'er i forbindelse med dens andel af euroseddelomløbet ved anvendelse af artikel 2 i afgørelse ECB/2001/16.
Artikel 2
Foreløbig fordeling af ECB's indtægt fra eurosedler i omløb
1. ECB's indtægt fra eurosedler i omløb forfalder til betaling til NCB'erne fuldt ud i det regnskabsår, hvor indtægten optjenes, og fordeles til NCB'erne i forhold til deres indbetalte andele af ECB's kapital.
2. ECB fordeler sin indtægt fra eurosedler i omløb, som er optjent i det enkelte regnskabsår, til NCB'erne den anden arbejdsdag det følgende år.
3. Styrelsesrådet kan i henhold til statutten beslutte at nedsætte ECB's indtægt fra eurosedler i omløb for så vidt angår omkostninger afholdt af ECB i forbindelse med udstedelse og behandling af eurosedler.
Artikel 3
Undtagelse fra artikel 2
Som undtagelse fra artikel 2 gælder:
1)
Hvis Styrelsesrådet på grundlag af Direktionens begrundede skøn forventer, at ECB vil opnå et negativt årsresultat eller opnår et nettoårsresultat, som er mindre end ECB’s indtægt fra eurosedler i omløb, træffer Styrelsesrådet inden regnskabsårets udgang beslutning om ikke at fordele en del af eller hele ECB's indtægt fra eurosedler i omløb i henhold til artikel 2 i det omfang, dette er nødvendigt for at sikre, at størrelsen af den indtægt, der er fordelt, ikke overstiger ECB's nettooverskud for det pågældende år.
2)
Styrelsesrådet kan inden regnskabsårets udgang træffe beslutning om at overføre hele eller en del af ECB’s indtægt fra eurosedler i omløb til en hensættelse for valutakurs-, rente- og guldprisrisiko.
Artikel 4
Afsluttende bestemmelser
1. Afgørelse ECB/2002/9 ophæves hermed. Henvisninger til den ophævede afgørelse skal forstås som henvisninger til denne afgørelse.
2. Denne afgørelse træder i kraft dagen efter vedtagelsen.
Udfærdiget i Frankfurt am Main, den 17. november 2005.

Labels: 2
15
4